**Mobiliserer med EURAXESS**

25.02.2015 av [Elin Kollerud](https://ekko.ad.forskningsradet.no/nyheter/_layouts/listform.aspx?PageType=4&ListId=%7bF86C18F0-E0C1-4FED-90E9-469ACEBBD1A5%7d&ID=134)

En ny "task force" skal styrke dialogen med universiteter og høgskoler om praktisk tilrettelegging for mobilitet.

Sideinnhold

Norge skal ha flere verdensledende forskningsmiljøer, har forskningsministeren uttalt. Da må forskningsinstitusjonene vinne forskningsmidler gjennom Horisont 2020 og Forskningsrådet, og ikke minst rekruttere gode forskere.

**HR på banen for internasjonalisering**

Praktisk tilrettelegging for mobilitet er helt vesentlig for å lykkes med dette. Derfor har Forskningsrådet, som nasjonal koordinator av EURAXESS Service Network, startet en "task force" med ansatte i HR/personalavdelinger ved universiteter og høgskoler.

Vi skal se på HRs rolle i internasjonalisering og hvordan HR og andre personalfaglige støttetjenester best kan kobles til forskningsadministrative støttetjenester.  Andre spørsmål er hvordan nettverket skal organiseres i tiden fremover, modeller for arbeidsdeling mellom institusjoner og kompetansebygging lokalt og nasjonalt.

**Europeisk nettverk, nasjonalt initiativ**

"Task forcen" er et nasjonalt initiativ, men bruker det europeiske EURAXESS Service Network som plattform. EURAXESS omfatter en rekke initiativer for å fremme forskerrekruttering, karriereutviklingsmuligheter og mobilitet. EU-Kommisjonen organiserer nettverket på europeisk nivå i samarbeid med 40 medlemsland og assosierte land.

"Task force"-arbeidet er et av Forskningsrådets bidrag til mobilisering til Horisont 2020 og skal styrke dialogen med institusjonene. Det gir oss i Forskningsrådet dessuten innsikt i hvordan måten vi innretter våre virkemidler, påvirker hvordan institusjonene må tilrettelegge for mobilitet.

**Lage oppskrift for tilrettelegging**

"Task forcen" skal resultere i referansedokumenter som beskriver hvordan praktisk tilrettelegging best kan rigges på den enkelte institusjon og hvilken rolle nettverket skal spille i videreutvikling av tjenester.

Praktisk tilrettelegging betyr informasjon og veiledning til internasjonale forskere om blant annet immigrasjon, skattespørsmål, trygde- og forsikringsspørsmål, språkkurs, bolig og annet som skal til for å flytte til Norge. Enkelte institusjoner gir også et lignende servicetilbud tilpasset forskere som reiser ut av Norge.

**Nye tilbud og tiltak**

EU-kommisjonen ønsker at EURAXESS-nettverket skal videreutvikle sine tjenester. Institusjonene må vurdere nye og andre typer tilbud, som integreringstiltak, kulturopplæring, servicetilbud som fremmer forskeres karriere, samt ulike veilednings- og mentortilbud.

Det blir viktig å finne en form som passer norske institusjoner i dette utviklingsarbeidet, samtidig som vi holder tritt med utviklingen ellers i Europa. "Task forcen" skal møtes åtte ganger over to år både på hjemlige trakter og på utenlandske institusjoner og arrangementer, som vi vil la oss inspirere av.

*Elin Kollerud er nettverksleder for EURAXESS i Forskningsrådet*